作者:文天祥
標題:沁園春
內容:為子死孝，為臣死忠，死又何妨。自光嶽氣分，士無全節，君臣義缺，誰負剛腸。罵賊睢陽，愛君許遠，留得聲名萬古香。後來者，無二公之操，百鍊之鋼。人生翕欻雲亡。好烈烈轟轟做一場。使當時賣國，甘心降虜，受人唾罵，安得留芳。古廟幽沈，儀容儼雅，枯木寒鴉幾夕陽。郵亭下，有奸雄過此，仔細思量。